Pirkanmaan käräjäoikeus on perjantaina tuominnut tamperelaisen Thaer Al Jubourin törkeästä raiskauksesta pitkään vankeusrangaistukseen.

Tuomittu kohtasi aamuyöllä kadulla kaksi voimakkaasti humaltunutta teinityttöä ja houkutteli heidät asuntoonsa.

Toinen tyttö poistui, mutta toisen 15-vuotiaan mies raiskasi.

Törkeästä raiskauksesta langetetun vankeustuomion pituus on 3 vuotta ja 8 kuukautta.

Thaer Al Jubouri vastasi syytteisiin vapaalta. Kansliapäätöksellään käräjäoikeus määräsi hänet kuitenkin vangittavaksi ja vankilaan toimitettavaksi. TIMO MARTTILA/ AL

Tuomionsa nyt saanut rikos tapahtui Tampereella marraskuussa 2016. Alun perin teinityttöjä oli kolme. He olivat olleet jääkiekko-ottelussa ja juoneet illan aikana kaksi pulloa vodkaa. Yksi tytöistä joutui sairaalaan alkoholimyrkytyksen vuoksi.

Thaer Al Jubouri kohtasi kaksi jäljelle jäänyttä tyttö kadulla. Kertomansa mukaan hän näki, että tytöt olivat päissään. Tytöt palelivat ja toinen heistä totesi olevansa nälissään.

Al Jubouri sanoi asuvansa lähellä. Hän jatkoi, että voi hankkia pizzaa. Myös kännykkää voisi ladata hänen luonaan.

Väitteensä mukaan Al Jubouri oli kysynyt tyttöjen ikää. Toinen heistä ilmoitti miehen mukaan olleensa 16- ja uhriksi sittemmin joutunut 18-vuotias.

Tytöt kiistivät oikeudessa miehen väitteet: heidän iästään ei ollut ollut puhetta.

Tytöt puolestaan olivat aluksi pitäneet miestä nuorempana kuin mitä 38-vuotias Al Jubouri oikeasti oli. Al Jubouri oli näyttänyt heille ajokorttiaan.

Menimme paniikkiin

Asunnolla istuttiin sohvalla ja pussailtiin. Tyttöjen mukaan pussaaja oli mies, syytetyn mukaan toinen tyttö.

Laturi ei kuitenkaan sopinut kännykkään. Pizzaakaan ei talossa ollut. Siksi Al Jubouri lähti sellaisia noutamaan.

Hän jätti tytöt asuntoonsa. Nämä päättivät kuitenkin lähteä pois. Toinen heistä jätti Al Jubourille puhelinnumeronsa.

Ulkona Al Jubouri kohtasi tytöt sattumalta uudelleen. Toisen tytön kertoman mukaan he menivät paniikkiin.

Tämä todistajana oikeudessa sittemmin esiintynyt nuori kertoo poistuneensa paikalta. Ystävänsä todistaja sanoo tavanneensa seuraavana kerran vasta seuraavana päivänä. Tuolloin hän kuuli raiskauksesta.

15-vuotias päätyi takaisin asuntoon. Nyt ei kuitenkaan syöty pizzaa, vaan Al Jubouri työnsi uhrinsa sänkyyn ja raiskasi tämän.

En tajunnut huutaa apua

Uhriksi joutunut tyttö kertoi oikeudelle, ettei hän ollut tajunnut huutaa apua, jolla olisi voinut hälyttää naapurit. Hän ei pannut myöskään vastaan, koska katsoi tilanteen menevän siten nopeammin ohi.

Raiskauksen jälkeen tyttö pääsi lähtemään asunnolta. Seuraavana aamuna hän meni sairaalaan ja teki sen perään rikosilmoituksen.

Lääkäri ei löytänyt selviä jälkiä seksuaalisesta väkivallasta, mutta hän löysi mustelmia reisistä. Nuo mustelmat sopivat voimakkaan kiinnipitämisen aiheuttamiksi jäljiksi.

Pirkanmaan käräjäoikeus katsoo, että asianomistajan (15-vuotiaan) jähmettyminen kuvastaa hänen pelkoaan.

Varsinainen väkivalta jäi vähäiseksi. Sen sijaan syytetty käytti törkeästi hyväkseen asianomistajan päihtymystä ja pelkotilaa.

Syytetty: tilanne oli häpeällinen

Teon tekee erityisen törkeäksi uhrin nuori ikä. Käräjäoikeus katsoo, ettei Al Jubouri mitenkään pyrkinyt varmistumaan tytön iästä.

Käräjäoikeuden mukaan asianomistaja näyttää ikäiseltään ja Al Jubouri itsekin mainitsi hänen käyttäytyneen kadulla lapsekkaasti.

Al Jubouri kiisti rikoksen. Hän myönsi olleensa yhdynnässä asianomistajan kanssa. Kyseessä oli kuitenkin syytetyn mukaan nuoren naisen oma tahto: tämä oli ilmoittanut huutavansa, mikäli hän ei suostu harrastaman seksiä. Al Jubourin mukaan hän pelkäsi tytön aiheuttamaa meteliä, koska on ulkomaalainen.

Tilanne oli muutenkin Al Jubourin mukaan häpeällinen, hän väitti olleensa sukupuoliyhteydessä vastoin tahtoaan. Hänen mukaansa tytöt olivat kaiken lisäksi varastaneet hänen asunnostaan juomia, esineitä ja vähän rahaa.

Selitys ei ole uskottava

Käräjäoikeus ei uskonut huutoselitystä. Käräjäoikeus katsoo, ettei Al Jubouri kavahtanut naapureitaan. Siitä todistaa se, että hän jätti kaksi humalaista nuorta yksin asuntoonsa.

Syytteet on näytetty toteen.

Thaer Al Jubouri tuomittiin kolmen vuoden ja kahdeksan kuukauden vankeusrangaistukseen.

Käräjäoikeus määräsi Al Jubourin vangittavaksi. Rangaistus on suorittamatta, sillä Al Jubouri oli rikosepäilyn vuoksi aikanaan pidätettynä vain pari päivää.

Rangaistus luettiin törkeästä raiskauksesta ja törkeästä lapsen seksuaalisesta hyväksikäytöstä.

Uhrilleen Al Jubourin tulee korvata kivusta ja särystä 250 euroa, muusta tilapäisestä haitasta 3 000 euroa, lääkärikuluista 75 euroa ja kärsimyksestä 6 500 euroa.

Perjantaina annettu käräjätuomio ei ole vielä lainvoimainen. Valitusosoite asiassa on Turun hovioikeus.

Korjattu teon tapahtuma-aika vuodeksi 2016.